Il-Kap Nazzjonalista Simon Busuttil ftaħar bl-iskema ċedoli li għamel għall-Partit tiegħu. Quddiem il-ġurnalisti, f'programm imtella' mill-Awtoritá tax-Xandir, Simon Busuttil saħaq kemm għenitu l-iskema ċedoli. Fi kliemu: "l-iskema ċedoli hija skema illi għenet lill-Partit Nazzjonalista immens." Mhux biss għenet lill-Partit tiegħu biex jipprova jiżgiċċa mill-għarbiel tal-liġi tal-finanzjament tal-Partiti li Gvern Nazzjonalista kaxkar saqajh fuqha u baqa' ma daħħaliex iżda fil-programm Simon Busttil kkonferma kemm l-iskema ċedoli hija waħda sigrieta. Busuttil qal "dik hija transazzjoni privata u allura inti ma toħroġx l-isem ta' min għamel dak is-self. Din tiġi waħidha." Mistoqsi minn ġurnalist dwar il-powerstation tal-BWSC li għaliha biddlu l-liġi biex din titħaddem bil-heavy fuel oil, Simon Busuttil kien se jagħti r-raġun lil poplu iżda imbagħad baqa' jsostni li hu biss għandu raġun. Busuttil wkoll kompla joħroġ fil-beraħ il-koalizzjoni ta' konfużjoni li jinsab fiha u li kapaċi ġġib instabilità politika minħabba d-differenzi li jkollu ma' Marlene Farrugia. "Minkejja li Marlene Farrugia ġejja mill-Partit Laburista u allura ovvja illi pożizzjonijiet politiċi, minn tiegħi ħa jkollha." Intant f'inqas minn ġimgħa, fuq ix-xandir tal-istat, il-Kap tal-Oppożizzjoni reġa' prova jimmina l-integrita' tal-Maġistrat li qed imexxi l-inkjesta dwar Egrant. "Ma nistax nifhem kif il-Maġistrat illi bħalissa qiegħed jinvestiga dan il-każ ma jistax isib biżejjed biex il-każ jitmexxa." Tul l-interventi tiegħu għall-mistoqsijiet li għamlulu l-ġurnalisti spikkaw ukoll it-tweġibiet xotti dwar x'jagħmel dwar oqsma li f'dawn l-aħħar snin isaħħu bħall-pensjonijiet, is-saħħa u s-settur tax-xogħol. Interessanti li wara li erba' snin ilu, Simon Busuttil żeblaħ kliem Joseph Muscat li kellu roadmap għall-pajjiżna. Issa qed juża kliem il-Prim Ministru. "Jiena tant għamilna proposti Karl...u allura r-road map tiegħi."